जन आंदोलनों की पतवार थामेगी भाकपा
भाकपामाले का राज्यस्तरीय कार्यकर्ता सम्मेलन रविवार को काली स्थान रोड स्थित महेंद्र सिंह भवन में संपन्न हुआ। सम्मेलन में राज्य के सभी जिला सचिव, जिला कमेटी के सदस्य समेत 20 जिला से लगभग 200 पार्टी कार्यकर्ता शामिल हुए। पार्टी पोलित ब्यूरो सदस्य स्वदेश भट्टाचार्य ने कहा कि जुमले बाज मोदी सरकार के अच्छे दिन के वायदे की पोल खुल गई है। बढ़ती असहिष्णुता, शिक्षा संस्कृति के भगवाकरण एवं सांप्रदायिक नफरत फैलाने की घटना पर माफी नहीं मांगने पर देश की जनता मोदी सरकार को माफ नहीं करेगी। उन्होंने कहा कि भाकपा माले झारखंड के जन आंदोलनों का पतवार थामेगी। राज्य में 300 पंचायतों में कमेटी बनाकर झारखंडी जनता के मूलभूत सवालों जैसे भूमि अधिग्रहण, खाद्य सुरक्षा, सामाजिक न्याय, अल्पसंख्य- आदिवासी और दलितों पर हमले, लूट भ्रष्टाचार के खिलाफ नए वर्ष में जनआंदोलन करेंगे। झारखंड में भी बिहार की तर्ज पर वाम एकता कायम कर रघुवर दास की बड़बोली सरकार को धुल चटाएंगे। सम्मेलन में राज्य सचिव जनार्दन प्रसाद, केंद्रीय कमेटी सदस्य शुभेंदु सेन, मनोज भक्त, बिनोद सिंह, अनंत प्रसाद गुप्ता, माले विधायक राजकुमार यादव, सीताराम सिंह, मोहन दत्ता, भुवनेश्वर केवट, परमेश्वर महतो, नागेंद्र सिंह, गीता मंडल सहित कई ने अपने विचार रखे।
awa_Deva hin_Deva